Jeppe Kofod (S), 2004-02-19:
Det er en utrolig vigtig debat, vi skal ud i her i eftermiddag i Folketinget.
Vi har mange debatter i Folketinget, men jeg synes, det er værd at understrege, at i denne debat gælder det om, at Folketinget og regeringen tager et ordentligt ansvar; et ansvar, der burde gå på tværs af normale forskelle i politiske meninger, og et ansvar, som man burde leve op til, når det gælder helt grundlæggende værdier og menneskerettigheder i vores eget samfund.
Det gælder selvfølgelig truslen fra de ekstremistiske kræfter, der angriber civile, som vi ser det i terrorismen, men det gælder naturligvis også det internationale samfund af stater, som mener, at regler og konventioner blot udgør en ubekvem spændetrøje i kampen mod terrorisme og mod tvivlsomme regimer.
Det gælder stater, der bruger kampen mod terrorisme som undskyldning for at undertrykke egne befolkninger og tilsidesætte grundlæggende demokratiske rettigheder.
Det er jo sådan, at tallene skræmmer.
Ser man på menneskerettighedssituationen i 2003, kan man se, at i 42 lande fandt der henrettelser sted uden rettergang, mennesker forsvandt eller blev forsvundet i 33 lande, mennesker blev tortureret og mishandlet i 106 lande, samvittighedsfanger blev tilbageholdt i 35 lande, mennesker blev anholdt og tilbageholdt eller varetægtsfængslet uden anklage eller retssag i 54 lande, mennesker blev dømt til døden i 61 lande, henrettelser fandt sted i mindst 28 lande osv.
Langt de fleste lande er lande, som vi normalt betragter som problematiske lande, udemokratiske lande i den tredje verden, men der er desværre også situationer, hvor nogle af de lande, som optræder på den liste her, er lande, vi er allieret med.
Derfor er det så vigtigt, at vi får den her forespørgsel
om, hvordan regler i det internationale samfund skal overholdes.
Det er vigtigt, at vi får debatten om Guantánamosituationen, da det er vores nære allierede i kampen mod den internationale terrorisme.
Det er vigtigt, at Folketing og regering står sammen og håndhæver de principper, som vi normal kæmper for herhjemme og rundtomkring i verden.
Det er også vigtigt at understrege, at det ikke bare er Danmark og det danske Folketing, der skal tage stilling i den her sag.
Det er også sådan, at Europa-Parlamentet faktisk i dag har vedtaget en kraftig opfordring til Rådet, hvori man anmoder de amerikanske myndigheder om øjeblikkelig at bringe den retligt uafklarede situation til ophør, som guantánamofangerne siden deres ankomst har befundet sig i, og sikre, at de øjeblikkelig får adgang til domstole osv.
Den opfordring er blevet vedtaget i dag i
Europa-Parlamentet.
Det er i øvrigt meget interessant at se, at rapportøren på den her vedtagelse er et medlem af Europa-Parlamentet fra Danmark, fra Venstre, det er nemlig hr. Ole Andreasen.
Jeg synes, det er utrolig vigtigt, og der er mange kræfter, der kæmper for at få den her sag på rette skinner.
Det gælder både den danske statsborger, som er tilbageholdt
på Guantánamo, og de over 600 andre mennesker, der er tilbageholdt på Guantánamo.
Det er vigtigt, at vi i dag helt klart og præcist siger, hvad Folketinget står for, nemlig at vi ikke tilsidesætter hverken humanitære regler eller menneskerettigheder i kampen mod terrorismen.
Besvarelse